EL Επίσημη Εφημερίδα της Ευρωπαϊκής Ένωσης C 252/35

Προσφυγή της 14ης Ιουνίου 2011 — ABN AMRO Group κατά Επιτροπής

(Υπόθεση T-319/11)

2011/C 252/80

Γλώσσα διαδικασίας: η αγγλική

Διάδικοι

Προσφεύγουσα: ABN AMRO Group NV (Άμστερνταμ, Κάτω Χώρες) (εκπρόσωποι: W. Knibbeler και P. van den Berg, δικηγόροι)

Καθής: Ευρωπαϊκή Επιτροπή

Αιτήματα της προσφεύγουσας

Η προσφεύγουσα ζητεί από το Γενικό Δικαστήριο:

— να ακυρώσει το άρθρο 5 της αποφάσεως της Επιτροπής της 5ης Απριλίου 2011, περί των μέτρων αριθ. C 11/2009 (πρώην NN 53b/2008, NN 2/2010 και N 19/2010) τα οποία εφάρμοσε το Ολλανδικό Δημόσιο ως προς την ABN AMRO Group NV, και

— να καταδικάσει την Επιτροπή στα δικαστικά έξοδα.

Λόγοι ακυρώσεως και κύρια επιχειρήματα

Προς στήριξη της προσφυγής, η προσφεύγουσα προβάλλει δύο λόγους.

1) Με τον πρώτο λόγο υποστηρίζεται ότι οι διαπιστώσεις της προσβαλλομένης αποφάσεως ως προς την έκταση της απαγορεύσεως εξαγοράς οι οποίες περιέχονται στο άρθρο 5 ενέχουν τα ακόλουθα νομικά σφάλματα και πρέπει ως εκ τούτου να ακυρωθούν: — παράβαση του άρθρου 107, παράγραφος 3, στοιχείο β', ΣΛΕΕ και εσφαλμένη εφαρμογή των αρχών και των κατευθυντηρίων γραμμών που εκτίθενται στις ανακοινώσεις της Επιτροπής (1), — παραβίαση της αρχής της αναλογικότητας, λόγω της εξαρτήσεως της εγκρίσεως των μέτρων ενισχύσεως από μια απαγόρευση εξαγοράς η οποία δεν είναι πρόσφορη, αναγκαία ή αναλογική, — παραβίαση της αρχής της ίσης μεταχειρίσεως, λόγω της επιβολής απαγορεύσεως εξαγοράς η οποία είναι σημαντικά αυστηρότερη σε σύγκριση με τις απαγορεύσεις εξαγοράς τις οποίες έχει επιβάλει η Επιτροπή σε άλλες περιπτώσεις, — παραβίαση της αρχής της χρηστής διοικήσεως, λόγω της μη προσεκτικής και κατ’ ιδίαν εξετάσεως όλων των σχετικών πτυχών της συγκεκριμένης υποθέσεως, μεταξύ των οποίων η αναγκαιότητα της απαγορεύσεως εξαγοράς, όπως αυτή επιβλήθηκε με την επίδικη απόφαση, και οι συνέπειές της, και παράβαση του άρθρου 296 ΣΛΕΕ, λόγω μη παραθέσεως επαρκούς αιτιολογίας της ως άνω αποφάσεως.

2) Με τον δεύτερο λόγο υποστηρίζεται ότι οι διαπιστώσεις της προσβαλλομένης αποφάσεως ως προς τη διάρκεια της απαγορεύσεως εξαγοράς οι οποίες περιέχονται στο άρθρο 5 ενέχουν τα ακόλουθα νομικά σφάλματα και πρέπει ως εκ τούτου να ακυρωθούν: — παράβαση του άρθρου 345 ΣΛΕΕ, λόγω της εξαρτήσεως της διαρκείας της απαγορεύσεως εξαγοράς από την κρατική κυριότητα, — παράβαση του άρθρου 107, παράγραφος 3, στοιχείο β', ΣΛΕΕ και εσφαλμένη εφαρμογή των αρχών και των κατευθυντηρίων γραμμών που εκτίθενται στις ανακοινώσεις της Επιτροπής (2), — παραβίαση της αρχής της ίσης μεταχειρίσεως, λόγω της επιβολής απαγορεύσεως εξαγοράς η οποία έχει σημαντικά μακρότερη διάρκεια σε σύγκριση με τις απαγορεύσεις εξαγοράς τις οποίες έχει επιβάλει η Επιτροπή σε άλλες περιπτώσεις, — παραβίαση των αρχών της αναλογικότητας και της χρηστής διοικήσεως.

(1) Ανακοίνωση της Επιτροπής — Εφαρμογή των κανόνων περί κρατικών ενισχύσεων στα μέτρα που λήφθηκαν για τους χρηματοπιστωτικούς οργανισμούς στο πλαίσιο της τρέχουσας παγκόσμιας χρηματοπιστωτικής κρίσης (ΕΕ 2008 C 270, σ. 8), Ανακοίνωση της Επιτροπής — H ανακεφαλαιοποίηση των χρηματοπιστωτικών οργανισμών στο πλαίσιο της τρέχουσας χρηματοπιστωτικής κρίσης: περιορισμός των ενισχύσεων στο ελάχιστο απαραίτητο και διασφαλίσεις έναντι αδικαιολόγητων στρεβλώσεων του ανταγωνισμού (ΕΕ 2009 C 10, σ. 2), Ανακοίνωση της Επιτροπής σχετικά με την αντιμετώπιση των απομειωμένων περιουσιακών στοιχείων στον κοινοτικό τραπεζικό τομέα (ΕΕ 2009 C 72, σ. 1), Ανακοίνωση της Επιτροπής περί της αποκατάστασης της βιωσιμότητας και αξιολόγησης των μέτρων αναδιάρθρωσης στον χρηματοπιστωτικό τομέα στο πλαίσιο της παρούσας κρίσης βάσει των κανόνων περί κρατικών ενισχύσεων (ΕΕ 2009 C 195 σ. 9).

(2) Βλ. υποσημείωση 1.